ราคาชุดนักเรียนและอุปกรณ์การเรียนยังไม่ปรับขึ้น ลดภาระผู้ปกครอง
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ มอบหมายให้กรมการค้าภายในติดตามสถานการณ์ราคาเครื่องแบบนักเรียน อุปกรณ์การเรียน-การสอน ในช่วงเปิดภาคเรียน รวมทั้งหาแนวทางลดค่าครองชีพให้กับผู้ปกครอง ที่จะต้องจับจ่ายใช้สอยในช่วงเปิดเทอมโดยเร็ว เบื้องต้นได้หารือกับผู้ประกอบการ คาดว่าในปีนี้ ความต้องการซื้อชุดนักเรียนและอุปกรณ์การเรียนมีแนวโน้มเพิ่มขึ้นจากปีก่อน เนื่องจากสามารถกลับมาเรียน Onsite ได้แล้ว โดยผู้ประกอบการแจ้งว่ายังไม่มีการปรับราคาชุดนักเรียนและอุปกรณ์การเรียนแต่อย่างใด กรมการค้าภายใน จะติดตามสถานการณ์ราคาสินค้าอย่างใกล้ชิด มิให้มีการฉวยโอกาสปรับราคาสูงจนเกินสมควร เพื่อบรรเทาภาระของผู้ปกครองในช่วงเวลานี้ หากประชาชนพบเห็นการจำหน่ายสินค้าที่ไม่เป็นธรรม สามารถแจ้งได้ที่ สายด่วนกรมการค้าภายใน 1569 และสำนักงานพาณิชย์จังหวัดทั่วประเทศ